LidanRubinov/Halacha-QA huggingface dataset:
שאלה: קרבן מן הדגים: מדוע דגים אינם משמשים כקרבן כמו בעלי חיים אחרים?
תשובה: הקב"ה ציווה שיש להקריב קורבנות מן החי רק קורבנות שהם מבקר או מצאן ולא מסוגים אחרים. וכדי לנסות להבין מדוע הדגים לא נכללו במיני הקורבנות אפשר לומר כמה טעמים: א. המדרש מביא שלא מכל סוגי בעלי החיים מביאים קורבנות כי הקב"ה רצה שהקורבנות יהיו מבעלי חיים שאדם מגדל ולא מבעלי חיים שיש לטרוח ולצוד ולהביא מרחוק, כמו צבי, שבדרך כלל אדם לא מגדל בביתו ואין מביאים ממנו קורבן. כמו כן, דגים יש טירחא בלדוג אותם ואינם מצויים בכל מקום. ב. דגים מותר לאכול אותם ללא שחיטה ולכן אין בהם אחת מהעבודות שיש בקורבנות והיא השחיטה. ג. דג אינו דומה לשאר בעלי החיים בכך שאין איסור לאכול את דמו ובשרו אינו נחשב "בשרי" לעניין איסור בשר בחלב.
שאלה: המתים רואים אותנו?: יהודי שנפטר יכול לראות את המעשים שלנו מלמעלה? הוא מזהה אותנו ויודע מה אנחנו חושבים? ואם כן, האם הוא תמיד יכול לראות אותנו או רק חודש שנה אחרי שנפטר, והאם אפשר לדעת מה הוא בדיוק רואה, אם את הכל או שיש דברים שנסתרים ממנו, לדוגמא אני לא זכיתי להכיר את סבא שלי זכרונו לברכה, שם למעלה הוא יודע מי אני?
תשובה: איננו יודעים בעצמנו, אבל על פי מקורות ח נראה שהמתים יודעים על מה שקורה בעולם החיים אבל לא בכל דבר, רק בדברים הנוגעים לכלל או בדברים חשובים ביותר לגבי קרוביהם. אם תזכה לחיים מלאים בקדושה ובשמירת מצוות יש להניח ששמך יתפרסם גם בשמים והסבא ידע עליך ואולי גם יתפלל להצלחתך. בדרך כלל בתוך השנה הקרובה לפטירה הקשר חזק יותר עם הקרובים ואחר כך מתרופף מלבד בענינים ומאורעות חשובים.
שאלה: ויכוח עם החותן: יצא לי לדבר עם אבא של בעלי על כל מיני נושאים ולצערי הויכוח לא הביא טוב, הוא גרם לאבא של בעלי לפקפק בכל עינייני ההלכה, למשל שהוא שאל אותי למה אני לא אוכלת קטניות בפסח (אשכנזים) לא ממש היה לי ברור, ועוד שכשאמרתי שאם רבנים גדולים אוסרים כנראה שזה אסור, והוא לא קיבל את זה, רציתי לשאול את הרב מה לעשות בעניין?
תשובה: שאלת הקטניות בפסח נתונה במחלוקת המנהגים. וכל אחד צריך להמשיך את מנהג אבותיו. וזה מובן שספרדי לא מקבל את איסור הקטניות בפסח ואין בזה בעיה כיון שהוא הולך לפי מנהגו. אין זה מראה שהוא מפקפק בשאר עניני הלכה. מכל מקום תמיד צריך להמנע מויכוחים כי הם לא מביאים לדברים טובים. בירורים כן ויכוחים לא.
שאלה: למה צריך אישור מהקהל?: מה מקור הפתיח "ברשות מורי ורבותי" ותשובת הקהל "שמים". הפתיח נאמר לפני תקיעת שופר וכן לפני קריאת ספירת העומר. מצאתי בהרבה מקומות סימוכין שצריך לומר את זה אך מה המקור לכך, ולמה צריך לבקש אישור מהקהל?
תשובה: את הפתיח ברשות מורי ורבותי אומרים בדרך כלל כשהשליח ציבור מוציא את הרבים ידי חובת הברכה, וע"מ להזכיר לו ולהם שיכוונו לצאת י"ח הברכה אומרים פתיח זה.
שאלה: מופע בידור בימי הספירה: האם מותר ללכת למופע בידור "סטנד -אפ" בימי הספירה, לאחר שנקנו כבר הכרטיסים?
תשובה: השאלה מה תוכנו של המופע אם הוא נועד להצחיק אין לראותו בימים אלו אם הוא רציני יותר מותר גם אם פה ושם הוא מעלה חיוך. כל זה מותנה שתוכנו ערכי וחיובי ואין בו פגיעה בתורה וערכיה בצניעות וכדו' שאל"כ גם כל השנה אין לראותו.
שאלה: כביסה אחרי חול המועד עד חצות?: האם יש עניין לא לכבס עד חצות שביום אחרי חול המועד, או שזה שייך רק לגבי תשעה באב?
תשובה: דין זה שייך רק בתשעה באב מאחר וחורבן בית מקדשינו נמשך לתוך י' באב אבל בחול המועד אסור לכבס כדי שאדם יכבס את כל הנצרך לו לפני החג ולכן מיד בצאת החג מותר לכבס.
שאלה: גילוח בימי הספירה בחו"ל: אני עובד באחת מהחברות הביטחוניות מטעם משרד הביטחון. עלי לנסוע במסגרת עבודתי לחו"ל בימי ספירת העומר. במהלך שהותי בחו"ל אפגש עם נציגי הלקוח במסגרת דיונים, ישיבות ועבודת צוות. האם ישנו היתר להתגלח על מנת לא להיראות מרושל? כמו כן ברצוני לציין שאינני בעל זקן כך שבימי הספירה צומחים על פני זיפים.
תשובה: אם אדם אומר שהוא אבל הוא לא נחשב למרושל, אתה יכול להתגלח לכבוד שבת.
שאלה: בעלי לא קונה מתנות: אנו נשואים הרבה שנים ובעלי לא נותן לי מתנות. הוא קונה קניות הביתה ואם חסר לי דיאודורנט אני מבקשת שיקנה אז הוא קונה. אבל אני לא זוכה למתנה לא לחגים וגם לא לימי הולדת וימי נישואים. אחיותי ובנותי הנשואות מקבלות ובעלי אומר שהוא לא נותן מתנות. הוא גם לא נותן מתנות לילדים או לנכדים כי אני נותת בשם שנינו. הוא מאוד קמצן. מכיוון שאני מרויחה כסף אני קונה לעצמי בגדים ומה שאני צריכה וזה לא בעיה שחסר לי אלא לקבל ממנו את המתנות. הוא גם לא מחזר אחרי אלא מתייחס אלי לכמשהו ברור מאליו. ואני מרגישה שמאוד חסר לי תשומת לב מתאימה. נוסף לזה שאני נכה ממחלות והביטחון העצמי שלי מאוד נמוך ואני עובדת בכיוון של לשפר את הבטחון העצמי ותשומת לב יכלה גם לעזור. מה עושים?
תשובה: אני מניח שיש לך בעל טוב ואוהב אך הוא לא יודע להביע את הרגשותיו, אבל בתוכו יש גם אהבה וגם הערכה אליך. תצאי מתוך הנחה שיש לו קושי לבטא את רגשותיו, זו גם מין נכות נפשית אך תוכו רצוף אהבה והערכה. אולי אם את תחממי לו את הלב ותרעיפי עליו מלות חיבה, הוא ישתחרר מעט מהמעצורים וגם הוא יפתח לבטא את רגשותיו.
שאלה: עברתי על חדר"ג: אדם שעבר על חרם דרבנו גרשום דהיינו, קרא מכתבים של אחרים באינטרנט ונכנס למקומות שאין לו רשות להיכנס אליהם באינטרנט, ורוצה לתקן זאת, מה עליו לעשות? האם הוא צריך לפייס את האדם שפשע כלפיו?
תשובה: אם גרמת לו נזק, אתה צריך לפצות אותו, אבל אם לא נגרם לו נזק זו עבירה כלפי שמיא, וצריך לעשות תשובה ולהתוודות.
שאלה: גילוח בחול המועד: האם מותר להתגלח בחול המועד?
תשובה: איסור תספורת בחול המועד הוא כדי שלא ידחו את התספורת לחול המועד ויכנסו לחג כשמראיהם מנוול (מכוער), אבל מי שרגיל להתגלח בכל יום או כל כמה ימים, גם כשיתגלח לפני החג לא יועיל לו לחג, ולכן לא שייכת בזה גזירה זו. ומצד איסור מלאכה בחול המועד אין איסור, שכן זה לצורך המועד וכבודו. ואין להקשות ממה שגם למי שהסתפר לפני החג אסור להסתפר בחול המועד, מפני שטעם האיסור, שהרואים לא ידעו שהסתפר לפני החג לכבודו. אבל לעניין גילוח אין שום חשש שהרואים יחשבו שלא התגלח לכבוד החג. ואין להביא ראיה מדברי אחרונים שלפני כמה דורות, מפני שלא נהגו אז להתגלח בכל יום, וממילא לא היה בזה גנאי להיות לא מגולחים כמה ימים. אבל כאשר יש בזה גנאי, הרי שיסוד הגזירה לאסור תספורת בחול המועד הוא המתיר להתגלח בחול המועד עצמו, ובמיוחד לקראת שבת וחג. אמנם מצד המנהג שנהגו במשך עשרות שנים שלא להתגלח בחול המועד יש לפקפק בזה. ולכן לא פרסמתי דבר זה אלא רק בישוב אצלנו אני מורה כך.
שאלה: איך לבדוק מתולעים?: לענין בדיקת פירות וירקות מחרקים, האם אני יכול פשוט לפתוח את הפרי ולהסתכל או שצריך לבדוק בספרים איזה סוג תולעת אני אמור לחפש ובאיזה אופן ניתן לראות אותה כגון ע"י השרייה במים או להסתכל מול השמש וכדו כמו שמפורט בספרים העוסקים בבדיקה מחרקים?
תשובה: נושא בדיקת תולעים הוא ככל מקצועות התורה, על מנת לשחוט צריך ללמוד, על מנת לנקר יש צורך ללמוד לנקר, על מנת להפריש תרו"מ צריך ללמוד. גם בדיקת תולעים צריכה תלמוד, ועל כן לפחות בעיקרון צריך לדעת האם אלו חרקים חיצוניים או פנימיים (בתוך העלה), וכן האם החרקים מגיעים מאריכות זמן או לא. בברכת והתקדישתם והייתם קדושים הרב יהודה הלוי עמיחי
שאלה: לשבור את בית המקדש?: האם בית מקדש שיורד משמים יהיה חייב לעמוד בכל גדרי ההלכה, כגון אם פסיקת ההלכה לגבי גודל המזבח וכד תהיה שונה ממה שיורד משמים, האם יש צורך לשבור ולבנות מחדש חלקים מסויימים, הרי "לא בשמים היא"?
תשובה: עצם ירידת המקדש מן השמים סותרת לכאורה את הכלל של "לא בשמים היא", איך נקיים את המצוה "ועשו לי מקדש"? כמו כן כיצד נקיים "לי" לשמי? הרי אנחנו צריכים לכוון לשמה? תשבי יתרץ קושיות ובעיות.
שאלה: מלח על הלחם ביום חול: האם כשמברכים ברכת המוציא ביום חול צריך לטבול את הלחם (פרוסה, טוסט וכדומה) במלח או שרק בקידוש של שבת מוסיפים את המלח?
תשובה: בדין זה אין הבדל בין שבת ליום חול. מטרת המלח שהברכה תחול על פת טעימה אלא שכיום שהפת שלנו נקיה וטעימה אין צריך לטבול במלח. על פי הקבלה יש סיבה נוספת לטבול את הפת במלח ג' פעמים. היום נשאר דין זה כמנהג לטבול את הלחם בשבת אולם המהדרים טובלים בפת בכל סעודה עם לחם.
שאלה: העתקת פסוקים ומחיקת שם ה : כשאני מעתיקה קטעים תורניים ובהם שם ה אני מעוניינת להחליף את שם ה ב-ה או ב-ד, כדי שיהיה ניתן לגונזם. האם יש בעייה בהחלפת שם ה, והאם יש דרך מסויימת שבה ההחלפה צריכה להתבצע?
תשובה: אין בכך בעיא, להפך עדיף להחליף ולא לכתוב שם ה' במפורש. כבר נהגו להחליף את האות ה' באות ק'.
שאלה: חברה שמהססת להתארס.: יש לי חברה כבר שנה וחצי ב"ה, ורצינו כבר לזרז תהליכים והחלטנו שמודיעים להורים על אירוסים. אני כבר הודעתי להורים שלי ופתאום הבחורה החליטה שהיא רוצה להתחזק יותר וללמוד יותר על משפחה וזוגיות. אני מרגיש שמרחנו את הקשר כמה שאפשר, מה עושים?
תשובה: אולי החברה שלך עדין צעירה ולא בשלה להחליט. ואולי היא זקוקה באמת לבנות את הכוחות הדרושים להקמת בית בישראל. אם כך הדבר, תתאזר בסבלנות. וגם אתה תנצל את הזמן להתקדם ולהיות יותר מלא ואיתן בתורה ובמצוות. ובתקופה הזו עד שיגיע הזמן תצמצמו את הפגישות ותתרכזו בהתקדמות רוחנית של כל אחד מכם ואז תוכלו להקים בית טוב בבוא העת.
שאלה: קביעת מין העובר: יש לי ב"ה 7 ילדים, 6 בנות ובן. אמנם קיימנו את המצווה אך הייתי רוצה יותר איזון במשפחה וכמובן שהייתי רוצה עוד בן כדי שהבן הנוכחי לא יהיה בן יחיד בין בנות. האם מותר מבחינה הלכתית לנסות לקבוע את מין העובר, אם כן האם יש דרכים "דתיות" לעשות זאת מלבד מעקב אחרי ביוץ וכדומה?
תשובה: יש אומנם דרך רפואית לקבוע את מין העובר אולם היא לא מומלצת בדרך כלל אלא במקרים רפואיים חריגים (כגון במחלות גנטיות העוברות דרך מין אחד). אפילו למי שיש לו רק בנות או בנים אין המלצה הלכתית להוליד מין אחר כדי לקיים את מצות פו"ר. התורה לא חייבתנו לקיים מצוות בדרך מלאכותית, יש לסמוך בעניין על חוקי הטבע שברא ה' ולא להתערב במעשי הבורא ללא צורך חיוני.
שאלה: לבוש לבן על פי הקבלה: האם יש מקור בקבלה ללבוש חולצה לבנה, והאם האר"י הקדוש לבש כך? וכן לגביי שני כיסויי ראש או כובע, והאם שתי כיפות נחשב שני כיסויי ראש?
תשובה: נזכר שבשבת וימים טובים טוב ללבוש בגדים בהירים ולא כהים. יש להניח שהאר"י הקדוש זיע"א נהג כך כי כך לימד. ראוי לחבוש שני כיסויי ראש בזמן שהאדם עולה לתורה לכבוד התורה ואם אפשר גם בזמן תפילת העמידה. ואם אדם מכסה את ראשו בטלית בעלייה לתורה או בתפילה זה נחשב לכיסוי שני. נראה ששתי כיפות שהאחת לא גדולה ומכובדת מחברתה אין בזה שני כיסויים.
שאלה: כפיית דעת מופלא שבבי"ד: האם המופלא שבבית דין יכול לכפות את דעתו על הרוב? השאלה היא גם על בתי דין שבימינו.
תשובה: אין כזה דבר לכפות, ואדרבה, בדיני נפשות היו מתחילים מן הקטן כדי שלא ישמעו את דברי הגדול מהם ויסתתמו דברים.
שאלה: מקומות האסורים בגילוח בספירה: מהם האיזורים האסורים בגילוח בספירת העומר, האם תחת עצם הסנטר הגילוח מותר? ובמילים אחרות האם מותר לגלח את הצוואר בלבד, אציין כי אני עובד בעבודה יצוגית שמהותה פגישות אישיות ואין זה נעים להופיע לפגישות כאלה עם מראה של אסיר נמלט.
תשובה: אין בהלכה גבולות לגילוח. אם יודעים שאתה אבל אינך נראה כאסיר נמלט, אתה יכול להתגלח לכבוד שבת.
שאלה: מדוע לא "בכל מאודך"?: בקריאת שמע אנו אומרים "ואהבת את ה אלקיך בכל לבבך, בכל נפשך ובכל מאודך". לעומת זאת, בהמשך, בפרשת "והיה אם שמוע" אנו אומרים "לאהבה את ה אלקיכם ולעבדו בכל לבבכם ובכל נפשכם" וגם בהמשך כתוב "ושמתם את דברי אלה על לבבכם ועל נפשכם". מדוע בפרשת "ואהבת" כתוב גם "בכל מאודך" ואילו בהמשך הציווי הנ"ל כבר לא מופיע, אלא רק בכל לבבך ובכל נפשך?
תשובה: למילה "מאודך" ישנם שני פירושים: 1. בכל ממונך - שיש אדם שחביב לו ממונו יותר מגופו ואף בממונו עליו לעבוד את ה'. 2. בכל מידה ומידה שה' מודד לך בין במידה טובה ובין בפורענות. הפרשה השניה שבקריאת שמע מדברת על ציבור ולא על אדם יחידי, ולכן הפירוש הראשון של "מאודך" לא שייך בפרשה זו, שאף אם יש אדם יחידי שלו דעה נפסדת שהממון עדיף מהחיים הציבור ככללו לא סובר דעה זו. גם לפי הפירוש השני לא שייך לכתוב "מאודך" שבהמשך הפרשה נאמר "ואבדתם מהרה מעל הארץ... ושמתם את דברי אלה...", כלומר, שאף בזמן צרה עדיין יש לעבוד את ה' בכל לבבנו ובכל נפשנו ואם כן כבר כתוב שיש לעבוד את ה' בכל מידה ואין צריך לכתוב "בכל מאודכם". (על פי אור החיים הקדוש והכלי יקר)
שאלה: שמיעת שיעורים בזמן עבודה: אני עובד בחברת תוכנה במשימת פיתוח תוכנה, משימה שרוב הזמן דורשת ריכוז האם מותר לי לשמוע שיעורי תורה תוך כדי עבודה במחשב? אציין כי אנו עובדים ב חלל פתוח כלומר כל המפתחים באותו אולם עם מחיצות וכולם שומעים את כולם, חשבתי שלכן אולי יהיה מותר כי גם כך מפירים את הריכוז כששומעים שיחות של אנשים שלא רלוונטיות אלי, ובמידה ומותר האם יהיה חילוק בין שיעור כבד בגפ"ת לבין שיעור קולח יותר בהלכה או בהגדה.
תשובה: היות ואתה שכיר, זה תלוי אם זה פוגע לך בריכוז, ובמידה וזה פוגע בריכוז, אסור לך לשמוע שיעור. מסופר בגמרא שאבא חלקיה היה שכיר, וכאשר ברכו אותו ל בזמן עבודתו הוא לא השיב, מפני שהיה שכיר והקפיד על עבודתו של השוכר. מכאן לומדים את מוסר העבודה שלו.
שאלה: למה קשה למצוא זיווג?: ברצוני לשאול שאלה בעניין ההנהגה של ה, בעקבות הייסורים שבחיפוש הזיווג: מדוע הקב"ה יצר מצב שבו על בחורה להיפגש עם כל כך הרבה בחורים לפני מציאת הזיווג (ולחילופין בחור שנפגש עם בחורות)? הרי השהייה בקשר עם אדם שאינו הזיווג היא אינה צנועה מעיקרה אף אם היא לפגישה אחת בלבד. בדורות הקודמים, שאצלם הצניעות הייתה אורח החיים שאליו יש לשאוף, לא הייתה מציאות כזו כי ההורים סידרו את השידוך.
תשובה: אכן יש לא מעטים שעוברים דרך ארוכה ולא קלה ולא נעימה עד אשר מוצאים את זיווגם. אך כאשר הם מוצאים מתברר להם למפרע כי הכל היה לטובה. אכן נכון שיש פגיעה מסוימת בצניעות בפגישות הרבות. אך איני יודע דרך אחרת קצרה יותר שמתאימה לצבור שלנו. הצבור שלנו מבקש לבנות קשר עמוק פנימי במשפחה וצריך לשם כך למצוא את הזיווג המתאים. וזה אי אפשר בצורה של שידוכים כבעבר.
שאלה: עדיף לתת צדקה כמה פעמים?: אני נותן תרומה של 50 ש"ח כל חודש בהוראת קבע לארגון חסד המחלק אוכל לעניים, האם עדיף לתת בכל בוקר 2-3 ש"ח, או לתת בפעם אחת 50 ש"ח כמו שאני נוהג היום? כלומר, האם זה נחשב לי מצות צדקה כל יום, וכשאני נותן 50 ש"ח בפעם אחת זה נחשב שקיימתי רק מצות צדקה אחת?
תשובה: יש דעה שעדיף לתת כמה פעמים ולהרבות במעשים, מאשר פעם אחת כמות גדולה.
שאלה: מקהלה בבית הכנסת: יש מספר בתי כנסת בהם יש מקהלה השרה חלק מקטעי התפילה יחד עם החזן, שמתי לב לכמה בעיות הלכתיות שעלולות להיות בתפילה כזאת: א.חזרה על מילים בתפילה מס פעמים כחלק מהניגון, גם ע"י החזן וגם ע"י המקהלה. ב.המנצח שלפי דעתי לא מסוגל להתרכז בתפילה. ג. ובכלל אולי יש פה העברת הדגש מהכוונה התפילה בשמחה וביראה להנאה מוסיקלית מהניגונים. מה דעת הרב בנוגע לעניין ובנוגע להעדפת תפילה במקום אחר?
תשובה: אתה צודק בהערותיך. מקהלה מתאימה לקונצרט ולא לתפילה. חבר מקהלה וק"ו המנצח אינם מסוגלים להתפלל כהלכה (בילדותי שרתי במקהלה ואני מכיר זאת מקרוב) וכבר נתקלתי בחו"ל במקהלה שהמנצח לה גוי וגם חלק מהמשוררים גויים!. אני מכיר חובבי מוסיקה שמתפללים מוקדם תפילה מסודרת. מקדשים וטועמים ורק אח"כ הולכים ליהנות משירת המקהלה.
שאלה: תבשיל פרווה חלבי ובשרי: האם מותר לאכול בכלים וסכו"ם חלביים מאכל פרווה (כולל בצל) שבושל בסיר בשרי?
תשובה: בצל שבושל אין לו דין חריף והוא נחשב ככל מאכל. ולכן אם הסיר הבשרי היה נקי ולא היה בן יומו, כלומר, לא השתמשו בו 24 שעות, מותר לאכול את התבשיל בכליים חלביים. (אם חתכו את הבצל לפני הבישול בסכין בשרי אז כל התבשיל יחשב כבשרי ומותר לאוכלו רק בכלים בשריים).
שאלה: כשרות תה מחו"ל: קבלנו במתנה חבילת תיונים מאנגליה, למיטב הבנתי זו חברה מפורסמת, ע"פ רשימת הרכיבים אין בתה מרכיבים בעייתיים, מאידך אין עליו כשרות כלשהי. האם התה מותר בשתייה?
תשובה: לכאורה אני לא רואה בזה בעיה.
שאלה: מהי תפילת שוא: האם מותר לאדם שאינו חש בטוב לפני שהולך להבדק ע"י רופא או מכון להתפלל שהבדיקה תצא חיובית, האם זה לא נחשב בגדר תפילת שוא? ואם ניתן לפרט מהי הגדרה המדיוקת של תפילת שוא.
תשובה: תפילת שוא היא תפילה שאדם מתפלל על דבר שכבר עבר כגון הייתה אשתו מעוברת לאחר ארבעים יום ומתפלל שיהיה הולד זכר הרי זו תפילת שוא שמין הולד כבר נקבע, עיין בגמ' במסכת ברכות דף נד ע"א, ובשו"ע סימן ר"ל ס"א. במקרה שלך נראה שאין זו תפילת שוא שכן איננו יודע אם הוא חולה או לא והוא מתפלל שיתברר שהוא בריא, כן יהי רצון.
שאלה: קניית חמץ בסופרמרקט לאחר הפסח: אימי עשתה קניות לשבת וקנתה עוגות הבית שהם חמץ גמור לאחר הפסח, האם אפשר לאכול מן העוגות האלה ולסמוך שהשופר-סל שעשה מכירת חמץ?
תשובה: אם יש אישור שהחמץ נמכר לגוי ובמשך הפסח לא נמכר חמץ, הכיסויים נשמרו כל החג ולא נעשו בחג הכנות לאפייה מיד במוצאי החג - מותר לקנות חמץ.
שאלה: הלכות שמות וכבוד רב: נולדתי בבריה"מ, ועליתי ארצה עם משפחתי בגיל שנתיים וחצי. אי אפשר היה לערוך ברית שם, ולכן עברתי ברית מילה כאן בארץ כשהגענו. עוד לפני שנולדתי אמי ייעדה לי שם עברי (תנכ"י), ולאחר שנולדתי כך גם נקראתי בפי כולם, בכינוי הנגזר מן השם הזה (אף אחד מעולם לא קרא לי בשם המלא). הבעיה היתה שאמנם בבריה"מ ניתן היה לרשום כל שם בתעודת הלידה ולכן רשמו בתור שמי את הכינוי, כשהגענו ארצה - אינני יודע את הסיפור המדויק - אך מה שקרה בפועל הוא שבברית נקראתי בשם אחר, שאבי בחר. כך גם בתעודת הזהות, ובכל טופס רשמי שאי פעם מלאתי. מאז המצב הוא כזה: לכל העליות לתורה עליתי בשם ה"רשמי" שלי, שם-הברית, אך אף אחד לעולם אינו קורא לי כך, וכולם קוראים לי מאז ומעולם בשם הכינוי הנגזר מן השם שיועד לי במקור. הדבר הטריד את אמי ואותי כל השנים, כיוון שהרגשנו שאין זה נכון לחיות תחת שם אחד, ולהיקרא ע"פ הברית וכן רשמית בשם אחר לחלוטין. אשמח אם הרב יחווה דעתו על הסוגיה, אך לא זו שאלתי. שאלתי היא כדלהלן: אני לומד כעת בישיבה גבוהה, מפורסמת וידועה. הצגתי את סיפורי לפני מו"ר רה"י שליט"א, על מנת לשאול האם אוכל להחליף את שמי, או להוסיף לו את השם האמיתי שלי וכו. אציין שידיעותיי בנושא דלות מאוד, אך ממה שיצא לי להבין נושא השמות קשור בקבלה, ואיננו פשט כלל ועיקר. בנוסף, לא יכולתי שלא לשים לב שרבנים "ספרדים" מתייחסים ומטפלים הרבה יותר בנושא מרבנים "אשכנזים". חרף כך, פניתי לרה"י - שהוא אשכנזי - כי ביודעי שהוא ת"ח עצום, ולבטח ייתן לי דעת תורה. (להווי ברור שאינני מפקפק בכך אף עתה). אך הרב ענה לי בפשטות שאם זהו שמי האמיתי אז מרגע זה ואילך כך אני נקרא, בתוספת השם מהברית. ניסיתי לומר משהו על כך שכמובן ידיעותיי דלות אך הבנתי שנושא זה די סבוך וקשור בתורת הנסתר, אך כבוד הרב ביטל את דבריי וכך קבע בפשטות. שוב אציין שאינני חלילה מפקפק לרגע בגדולת רבי ונכונות דעתו! אך לא יכולתי שלא להתאכזב מתשובתו ה"מבטלת" קמעא של הרב, על שאלתי בת 19 השנים. החלטתי לשאול רב "ספרדי" כגון הרה"ג דוד חי הכהן שליט"א. האם מותר הדבר, עקב כך שכבר שאלתי לדעת רב פוסק. הצד שמצאתי להקל בדבר הוא שאין מדובר בשאלה פשוטה של איסור והיתר, ולכן אינני נמצא הולך לרב אחר על מנת שיתיר לי את מה שאסר הרב הראשון, או להיפך. האם מותר לי לשאול רב אחר?
תשובה: יש בשאלה נגיעה גם בענייני הלכה כמו ברישום בכתובה לכן לא כדאי לשאול רב נוסף ואפשר לסמוך בשקט על דעת ראש הישיבה הידוע כגדול תורה. דיעה ברורה בהלכה תואמת גם את חכמת הקבלה ואין לחשוש לסתירה בניהם. בפרט שמדובר בשם עברי שמקורו בתנ"ך, בתנאי שהוא שם של יהודי ולא שם של גוי (כמו עשו או נמרוד) וכן לא שם של יהודי שהיה מפורסם ברשעות (כמו אחז, אמון, ירבעם, וכדומה) ועיקר שמו של האדם מתברך ע"י שהנושא אותו מרבה בלימוד תורה ומעשים טובים.
שאלה: נישואין עם בן גיורת: הכרתי בחור שאימו יהודייה, כאשר אביה יהודי ואימה גיורת: 1. האם הלכתית מותר לצאת עם בחור כזה? 2. האם מלכתחילה לא עדיף לצאת ולהתחתן עם מישהו יהודי משני הצדדים, והאם זה פחות ערך לצאת עם בחור כזה? 3. בכל הפרטים שלעיל הוא סיפר לי על עצמו, ונשמע ונראה בחור אמין אך האם אני צריכה לחקור ולבדוק בנושא שאלת יהדותו ואם כן באיזה אופן אני צריכה לעשות זאת?
תשובה: אם האמא של האמא גיורת אמיתית על פי ההלכה מותר להתחתן איתו הוא יהודי. יחוס מכל הצדדים זה מעלה. אך אם לבחור של מעלות גדולות של מדות טובות ויראת שמים זה מכריע את החסרון של היחוס. לא מעט גרים נעשו גדולים בישראל, שמעיה ואבטליון היו גרים ונעשו גדולי ישראל. אך כאמור צריך שיהיו לו מדות טובות מאד.
שאלה: דיני עציץ שאינו נקוב: ברצוני לגדל ירקות בעציץ פלסטיק שאנו נקוב. האם יש צורך בתרומות ומעשרות, האם מותר לעשות זאת בשביעית, והאם יש נפ"מ אם נוף הצמח נוטה החוצה מהעציץ מעל אדמה או אבן?
תשובה: אנו פוסקים לדינא שגם עציץ שאינו נקוב חייב בתרו"מ מדרבנן, כך שאין משמעות לשאלה זו. לעניין שביעית ג"כ יש ספק האם יש להתיר עציץ שאינו נקוב ולדינא למרות ששביעית מדרבנן אנו מחמירים בעציץ שאינו נקוב. האפשרות היחידה היא לגדל בתוך בית. לעניין עציץ שאינו נקוב צריך שהעלים ג"כ לא יהיו מול אדמה. בברכת התורה והארץ הרב יהודה הלוי עמיחי
שאלה: שליח ציבור לקבלת שבת: האם ניתן למנות שליח ציבור נער בן עשר לתפילת קבלת שבת בלבד שהנוסח וכוונת התפילה ידועים לו היטב והוא מאד מעוניין בכך, לפי מנהגי אשכנז. אודה לרב אם יציין מקורות לתשובה?
תשובה: אפשר, מפני שאינו מוציא אף אחד מהמתפללים ידי חובה וכל אחד אוצר בפני עצמו את פרקי התהילים האלה. אבל בקביעות אל תעשו כך, אלא אם יש צורך בזה.
שאלה: למה לא מתפללים עם כובע?: למה רוב הציבור הדתי לאומי לא מתפללים עם שני כיסויים על הראש, במיוחד שזה במשנ"ב מפורש (הל תפילה סי צא ס ד משנ"ב סק יב)?
תשובה: סדרי הלבוש השתנו מהדורות הקודמים. כתוב בחושן-משפט שהדיינים היושבים בדין צריכים לעטוף את ראשם בטלית. אין היום אף בית-דין שנוהג כך. פעם היה מקובל שזה מורה על יראת כבוד, אך לא מקובל כך היום. בדורנו לא הולכים עם כובע גדול אפילו לקבל פני מלך, ולכן גם בתפילה אין צורך לחבוש כובע, שסדרי הלבוש השתנו.
שאלה: השליח לא מכר את החמץ: לפני פסח מכרתי את החמץ שברשותי. יומים לאחר סיום החג קיבלתי טלפון מהאדם שעשיתי שליח למכירה כי הוא לא ביצע את שליחותו ולא מכר את החמץ. יש לציין כי חמי גם מכר לנו את החמץ ללא ידיעתי וכשהוא סיפר לי ערב החג על כך ביטלתי את שליחותו כי לא רציתי כפל מכירות. השאלה היא מה לעשות אם כל מה ש"מכרתי"? א. מה עם הכלים שהיה בהם חמץ בלוע, יש לציין כי כבר כל באוכל לשבת מוכן, וגם ביומים האחרונים אכלנו בהם? ב. מה עם האוכל שהיה בו תערובת חמץ?
תשובה: באיז חמץ מדובר? האם בחמץ ממש או רק בדברים שיש בהם טעם חמץ או שאינם כשרים אך אינם מכילים חמץ? כי אם אין מדובר בחמץ גמור אפשר להקל. כלים לא מוכרים.
שאלה: רעש באמצע ברכת המזון: הנני חוזרת בתשובה, ובביתי יש בדרך כלל רעש רב של טלויזיה ובזמן שאני קוראת ברכת המזון, זה קצת מפריע אך אני משתדלת להתרכז בתפילה רציתי לדעת אם יש בעיה בזה או שזה ר?
תשובה: יש לברך ברכת המזון בכוונה ולכן עדיף שלא יהיה רעש המסיח את דעתך. אם אפשר להנמיך את הרעש בדרכי נעם ולא במריבה זהו הדבר הטוב ביותר אבל אם אי אפשר המשיכי במה שאת עושה כיום.
שאלה: איך צמחוני שמח בשבת? : שמעתי ששמחה בשבת היא כאשר אוכלים בשר, אך מה יכולים לעשות אלו שאינם אוכלים בשר, מה אפשר להחליף במקום זה שהוא צמחוני, ועוד שכן שכל דבר שאני אוכלת משמח אותי ואין לי בעיה כלל?
תשובה: ח אמרו שאין שמחה אלא בבשר ויין אבל דין זה שייך לחגים ולא לשבתות. ובכל אופן אדם שאכילת בשר גורמת לו לצער ולא לשמחה אינו צריך לאכול בשר אלא יאכל מאכלים המשמחים אותו.
שאלה: הפרייה להציל חיי אדם: ילד חלה במחלה קטלנית מסוג אנמיה פנקוני. הדרך היחידה להצילו היא להשתיל לו מח - עצם, שרקמותיו זהות לרקמות הילד החולה. לאחר שלא נמצא תורם מתאים, הציעו הרופאים שאמו של הילד החולה תעבור תהליך איבחון גנטי טרום השרשתי, בתהליך זה יפרו ביציות שלה עם תאי הזרע של בעלה בהפריה חוץ-גופית-הפריית מבחנה. לאחר שהעובר המתפתח יגיע לשלב מתקדם יותר, יערכו לו איבחון גנטי: יבררו מהעוברים את העוברים בעלי הרקמות המתאימות להשתלת מח העצם באח החולה. האם מותר לערוך תהליך זה (הפריה חוץ גופית ואיבחון גנטי טרום השרשתי) ע"מ להציל חיי אדם, והאם מותר לאם להרות ילד נוסף בשביל שיציל את קדושת חייו של אחיו?
תשובה: אומנם בדרך כלל אין להתעבר למטרה אחרת מלבד הולדת ילד מה גם שהפסקת חיים גם באיבם אסורה, אולם אם זוהי הדרך היחידה (!) להציל חיים הדבר מותר משום פיקו"נ.
שאלה: מקום קבוע במקרה מיוחד: בפרשת שופטים ב"בן איש חי" כתוב שלא יושבים במקום שהאבא יושב, אך מה עושים במקרה שלי שאני חוזרת בתשובה ואבי שהינו נכה אוהב או כך מחליט לשבת בכל המקומות בבית, אין לו מקום קבוע מה עושים אז?
תשובה: במקרה שהצגת הרי שאין לאבא שלך מקום קבוע ואת יכולה לשבת באיזה מקום שתרצי.
שאלה: השתתפות בהוצאות תשלומים באשראי: על מנת להקל על מטופלי אני מאפשר פיצול של עד 12 תשלומים בכרטיס אשראי בתשלומים שוים, כאשר אני משלם לחברת מימון ת קרדיט או עמלה או ריבית תמורת הקדמת קבלת הכסף לחשבוני. מעבר ל-12 תשלומים אני דורש מהמתרפא להשתתף עימי בעלות לחברת המימון שהרי ללא זה הייתי סולק את כרטיסו בעסקת קרדיט על חשבונו. האם יש בזה שאלת ריבית ואם כן -כיצד לפעול על פי ההלכה ללא הפסד לעצמי. כוונתי אם המתרפא זקוק ליותר מ-12 תשלומים?
תשובה: הריבית על החוב של המתרפא שהוא חייב לך אסורה, למרות שמטרתה לכסות את הריבית שאתה משלם לבנק. הפתרון הוא שיהיה לך גם כן התר עיסקא כלפי לקוחותיך.
שאלה: השתלטות על ירושה: אחד האחים קבל מגרש בנחלת ההורים בחייהם, ובנה בית לעצמו. האבא רשם את הבן בסוכנות גם "כבן ממשיך". לאחר פטירת ההורים הבן השתלט גם על הבית שגרו בו, וכיום הבן טוען שעל פי חוק מגיע לו הכל. מה הדין במקרה זה, וכיצד יש לנהוג?
תשובה: קשה לשפוט על פי שמיעה של אחד הצדדים, אבל על פניו נראה שאם ההורים נתנו לו חלק במגרש בשביל לבנות בו בית, אין זה אומר שהם נתנו לו את כל המגרש. ואם הם כתבו משהו בחייהם, צריך לבדוק את הניסוח הכתוב שם.
שאלה: תספורת במספרה הפתוחה לרחוב: אני אשה נשואה וכדי שכיסוי הראש יכסה את השער במלואו אני צריכה להסתפר כל כמה שבועות. האם מותר לי להסתפר במספרה שבה יכולים הרבים לראות אותי ללא כיסוי ראש בשעת התספורת? כמובן שאסתפר על ידי אשה.
תשובה: לא צריך להחמיר.
שאלה: אין לי אבא בתעודת זהות: אני בן 20 ואני עומד להינשא לבחירת לבי, אני והיא כבר קבענו אולם ועשינו את כל ההכנות ולפני יומים הלכנו לרבנות ורצינו להירשם, אבל הרב ציין בפני שבגלל שאין לי אבא בתעודת זהות אני צריך ללכת לבית המשפט של הרבנות. החתונה היא בעוד חודשיים ובת זוגתי מאוד נלחצה מכל הקטע הזה, מגיל קטן תמיד הפריע לי שאין לי אבא ובכל מקום תמיד זה היקשה עליי ואפילו עכשיו שאני רוצה לעשות את הדבר המבורך הזה ולהיכנס למוסד הנישואין. אני רוצה לשאול מה הפרוצדורה בנושא, אציין כי אין לנו קשר עם אמי כעת. האם הרב יוכל להסביר איך אני אוכל לסיים את זה כמה שיותר מהר?
תשובה: אני מבין את מצוקתך אולם אין ברירה עליך לגשת מיד לביה"ד הרבני באזורך ולבקש דיון דחוף! בענינך כדי שהחתונה תיערך בזמן. אני מניח שביה"ד ירצה שאמך תסביר מדוע שם אביך לא מוזכר ועליך לעשות כל מאמץ להשיג את אמך בהקדם. בהצלחה ומז"ט.
שאלה: לימוד תורה לפני שינה: בימי הקיץ הבאים עלינו לטובה, כאשר ישנים בלילה עם גופיה ללא חולצה, האם אפשר לקרוא לפני השינה ספרי הלכה או ספורי חסידים וכדומה, האם זה ביזוי כבוד התורה לקרוא ללא חולצה או שזה ניצול כל רגע לתורה?
תשובה: מותר, כל זמן שאינך נוגע במקומות המכוסים.
שאלה: קטן חזן בתפילת ערבית: האם מותר לקטן מתחת לגיל 13 לעלות חזן לתפילת ערבית, ומה הדין אם כבר התחיל להתפלל?
תשובה: ודאי שלא לאפשר לקטן לעלות שליח ציבור אפ' בתפילת ערבית, ואם עלה מפסיקים אותו.